GLOCON  ปิดดีลเทคกิจการ “ฟรุตตี้ดราย” เสริมพอร์ตธุรกิจอาหารครบวงจร
โกลบอล คอนซูเมอร์ ควัก 50 ล้านบาท ซื้อหุ้น “ฟรุตตี้ดราย” ธุรกิจผลไม้อบแห้ง จากผู้ถือหุ้นเดิมเพิ่มเป็น 99.99% พร้อมรับโอนกรรมสิทธิ์ในหุ้นทั้งหมด หวังเพิ่มความคล่องตัวการบริหารจัดการ คาดปิดปี 2564 ยอดขายเติบโต 37% ทะลุ 480 ล้านบาท 
17 ธ.ค. 2564

นายนพพร ภัทรรุจีประธานเจ้าหน้าที่บริหารบริษัทโกลบอล คอนซูเมอร์ จำกัด (มหาชน) หรือ GLOCON ผู้นำการผลิตและจำหน่ายสินค้าอาหารและบรรจุภัณฑ์ เปิดเผยว่า บริษัทฯสามารถดำเนินการเจรจาซื้อหุ้นสามัญจากผู้ถือหุ้นเดิมของบริษัท ฟรุตตี้ดราย จำกัด (FD) ซึ่งเป็นบริษัทย่อย จำนวน 254,000 หุ้น หรือคิดเป็นสัดส่วน 49% ของทุนจดทะเบียน ในราคารวมทั้งสิ้นจำนวน 50 ล้านบาท พร้อมรับโอนกรรมสิทธิ์ในหุ้นทั้งหมดเสร็จเรียบร้อย นับตั้งแต่วันที่ 15 ธันวาคม 2564 ที่ผ่านมา ส่งผลให้บริษัทฯถือหุ้นในบริษัท ฟรุตตี้ดราย จำกัด รวมทั้งหมด 499,998 หุ้น หรือคิดเป็นสัดส่วน 99.99% ของทุนจดทะเบียน โดยการเข้าซื้อกิจการในครั้งนี้ ทำให้บริษัทฯมีอำนาจควบคุมแบบเบ็ดเสร็จ สามารถกำหนดนโยบายต่างๆ และดำเนินธุรกิจได้อย่างคล่องตัว มีประสิทธิภาพมากยิ่งขึ้น เดินหน้าขยายตลาดทั้งในและต่างประเทศได้อย่างรวดเร็ว หลังจากได้เล็งเห็นโอกาสการเติบโตแบบก้าวกระโดดของธุรกิจผลไม้อบแห้ง ซึ่งจะช่วยเพิ่มผลตอบแทนที่ดีให้กับบริษัทฯ และผู้ถือหุ้นได้ในอนาคต โดยบริษัทฯจะใช้แหล่งเงินทุนที่ได้รับจากการใช้สิทธิแปลงสภาพ GLOCON-W4 ซึ่งปัจจุบันได้รับจากการใช้สิทธิแปลงสภาพดังกล่าวแล้วจำนวน 110.31 ล้านบาทนายนพพร กล่าวเพิ่มเติมว่า ปัจจุบันบริษัท ฟรุตตี้ดราย จำกัด มีการส่งออกไปยังต่างประเทศต่างๆทั่วโลก ทั้งอเมริกา, ยุโรป, เอเชียแปซิฟิก และแอฟริกา คิดเป็นสัดส่วนการส่งออก 95% และตลาดในประเทศ 5% ตั้งเป้ายอดขายปี 2564 กว่า 488 ล้านบาท หรือเติบโต 37% เทียบช่วงเดียวกันปีก่อน และปี 2565 ยอดขายเติบโตต่อเนื่องทะลุ 600 ล้านบาท ทั้งนี้ ปัจจุบัน บมจ. โกลบอล คอนซูเมอร์ แบ่งธุรกิจเป็น 4 กลุ่มหลัก ประกอบด้วย 1. ธุรกิจอาหารแปรรูปแช่แข็งและอาหารกึ่งสำเร็จรูปพร้อมทาน คิดเป็นสัดส่วน 61% ของรายได้ทั้งหมด , 2. ธุรกิจผลิตและจำหน่ายบรรจุภัณฑ์พลาสติกประเภทต่างๆ สัดส่วน 32% ของรายได้ทั้งหมด, 3. ธุรกิจร้านอาหารและเครื่องดื่ม สัดส่วน 4% ของรายได้ทั้งหมด  และ4. ธุรกิจเทรดดิ้ง สัดส่วน 3% ของรายได้ทั้งหมด